Resolucija Evropskega parlamenta

z dne 5. maja 2010

s pripombami, ki so del sklepa o razrešnici glede izvrševanja proračuna Skupnega podjetja SESAR za proračunsko leto 2008

EVROPSKI PARLAMENT,

ob upoštevanju končnih letnih računovodskih izkazov Skupnega podjetja SESAR za proračunsko leto 2008,

ob upoštevanju poročila Računskega sodišča o letnih računovodskih izkazih Skupnega podjetja SESAR za proračunsko leto, ki se je končalo 31. decembra 2008, skupaj z odgovori skupnega podjetja [1],

ob upoštevanju priporočila Sveta z dne 16. februarja 2010 (5829/2010 – C7-0060/2010),

ob upoštevanju člena 276 Pogodbe ES in člena 319 Pogodbe o delovanju Evropske unije,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [2], zlasti člena 185 te uredbe,

ob upoštevanju Uredbe Sveta (ES) št. 219/2007 z dne 27. februarja 2007 o ustanovitvi skupnega podjetja za razvoj nove generacije evropskega sistema upravljanja zračnega prometa (SESAR) [3], zlasti člena 4b,

ob upoštevanju finančne uredbe Skupnega podjetja SESAR, ki jo je upravni odbor sprejel 3. julija 2007 (v nadaljnjem besedilu: finančna uredba SESAR),

ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 [4], zlasti člena 94,

ob upoštevanju člena 77 in Priloge VI Poslovnika,

ob upoštevanju poročila Odbora za proračunski nadzor ter mnenja Odbora za promet in turizem (A7-0077/2010),

A. ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2008 ter o zakonitosti in pravilnosti z njimi povezanih transakcij,

B. ker je bilo Skupno podjetje SESAR ustanovljeno februarja 2007 za upravljanje dejavnosti projekta SESAR (Single European Sky Air Traffic Management Research – raziskave o upravljanju zračnega prometa na enotnem evropskem nebu),

C. ker je skupno podjetje v zagonski fazi in v leta 2008 še ni v celoti izvajalo svojih sistemov za notranjo kontrolo in finančne informacije,

D. ker je skupno podjetje lastnik vseh opredmetenih in neopredmetenih sredstev, ki jih ustvari ali se nanj prenesejo za razvojno fazo projekta SESAR, v skladu s posebnimi sporazumi s svojimi člani,

1. pozdravlja dejstvo, da je Računsko sodišče ugotovilo, da so letni računovodski izkazi skupnega podjetja SESAR za proračunsko leto 2008 zanesljivi in da so z njimi povezane transakcije kot celota zakonite in pravilne;

2. je seznanjen z dejstvom, da je Skupno podjetje SESAR iz proračuna 2008 prejelo 250000000 EUR za prevzem obveznosti in 100900000 EUR za plačila;

3. se zaveda, da sta bili leti 2007 in 2008 začetno obdobje skupnega podjetja, da je bila nova Uredba Sveta (ES) št. 1361/2008 [5], ki spreminja temeljni akt o skupnem podjetju, sprejeta šele 16. decembra 2008 in da je prišlo do zamude pri izplačilu prvega prispevka Eurocontrola;

Nespoštovanje proračunskega načela enoletnost

4. ugotavlja, da je upravni odbor skupnega podjetja aprila 2008 sprejel končni proračun za obdobje od avgusta 2007 do decembra 2008 in da ta odločitev ni bila v skladu z načelom enoletnosti;

Izvrševanje proračuna

5. ugotavlja, da se je končni proračun, ki ga je aprila 2008 sprejel upravni odbor skupnega podjetja, izkazal za zelo nestvarnega, kot ponazarjata stopnji realizacije odobritev za prevzem obveznosti in odobritev plačil, ki sta znašali 1 % oziroma 17 %;

6. obžaluje, da kontrole transakcij v mnogih primerih niso potekale pravilno in da niso bile vzpostavljene primerne notranje kontrole za pogodbe in javna naročila;

Prepoznavanje sredstev

7. izraža zaskrbljenost, ker je imelo skupno podjetje ob koncu leta kljub zelo nizki stopnji porabe na svojih bančnih računih precejšnje zneske, kar je v nasprotju z načelom proračunskega ravnovesja;

8. izrecno priporoča, da skupno podjetje razvije računovodsko politiko za sredstva, ki izhajajo iz razvojne faze projekta;

Finančna uredba SESAR

9. pozdravlja Računsko sodišče, ker je podalo mnenje o finančni uredbi SESAR, ki jo je upravni odbor sprejel julija 2007; zlasti poudarja, da bi morala biti ta uredba skladna z okvirno finančno uredbo za organe Skupnosti; poleg tega podpira mnenje Računskega sodišča, da je treba dopolniti določbe v zvezi z izvrševanjem proračuna in predstavitvijo računovodskih izkazov, postopki javnega naročanja in funkcijo notranje revizije; poleg tega ugotavlja, da bi moralo skupno podjetje sprejeti pravila za izvajanje svoje finančne uredbe;

Letno poročilo o dejavnosti

10. izrecno priporoča, da skupno podjetje spoštuje rok za predložitev letnega poročila o dejavnostih, o katerem se je dogovorilo z Računskim sodiščem;

Sistemi notranje kontrole

11. ugotavlja, da je bila služba za notranjo revizijo, ki mora delovati v skladu z relevantnimi mednarodnimi standardi, vzpostavljena šele januarja 2009; prav tako poziva skupno podjetje, da v okviru javnih naročil nujno razvije ustrezne sisteme notranje kontrole; še zlasti poudarja pomen priprave obnovitvenega načrta za primer katastrofe in opredelitve politike varstva podatkov;

12. je seznanjen s tem, da je skupno podjetje v letu 2008 vknjižilo prihodke iz obresti v višini 148370 EUR; glede na letne računovodske izkaze in višino obresti sklepa, da ima skupno podjetje vseskozi visok gotovinski saldo; je seznanjen s tem, da je gotovinski saldo skupnega podjetja 31. decembra 2008 znašal 116007569 EUR; poziva Komisijo, naj preveri, s katerimi razpoložljivimi možnostmi bi bilo mogoče za skupno podjetje uveljaviti na potrebah temelječe upravljanje denarnih sredstev in katere spremembe zasnove so potrebne, da bi gotovinski saldo skupnega podjetja trajno ohranjali na kolikor mogoče nizki ravni;

13. poleg tega ugotavlja, da upravni odbor ni pripravil kadrovskega načrta za leto 2008.

[1] UL C 310, 18.12.2009, str. 9.

[2] UL L 248, 16.9.2002, str. 1.

[3] UL L 64, 2.3.2007, str. 1.

[4] UL L 357, 31.12.2002, str. 72.

[5] UL L 352, 31.12.2008, str. 12.

--------------------------------------------------